REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/275-21

2. jul 2021. godine

B e o g r a d

Z A P I S N I K

21. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 30. JUNA 2021. GODINE

 Sednica je počela u 15,00 časova.

 Sednicom je predsedavala Sandra Božić, predsedik Odbora.

 Sednici su prisustvovali: Lav Grigorije Pajkić, Aleksandar Čotrić (došao u toku prve tačke dnevnog reda), Miloš Terzić, Snežana Paunović, Rozalija Ekres, Nataša Mihailović Vacić, Vuk Mirčetić i Željko Tomić, članovi Odbora.

 Sednici su prisustvovali: Zoran Tomić (mr Jadranka Jovanović), Milica Dačić (Milica Obradović), Ljubomir Marić (Jovan Kolundžija), Jelena Mihailović (Snežana Paunović) i Justina Pupin Košćal, zamenici članova Odbora.

 Sednici nisu prisustvovali članovi Odbora: prof. dr Marko Atlagić, Mira Petrović i Milena Popović, kao ni njihovi zamenici.

Pored članova Odbora sednici su prisustvovali: Božidar Zečević i Stanko Crnobrnja, kandidati za člana Saveta Regulatornog tela za elektronske medije.

 Na predlog predsedavajućeg, članovi Odbora su, većinom glasova (11 za, jedan nije glasao), usvojili sledeći

D n e v n i r e d

1. Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač udruženja filmskih, scenskih i dramskih umetnika i udruženja kompozitora u Republici Srbiji.

PRVA TAČKA DNEVNOG REDA: Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač udruženja filmskih, scenskih i dramskih umetnika i udruženja kompozitora u Republici Srbiji

Uvodne napomene povodom ove tačke dnevnog reda iznela je Sandra Božić predsednik Odbora, koja je podsetila sve prisutne da je Odbor za kulturu i informisanje na prethodnoj sednici utvrdio Listu kandidata za člana Saveta Regulatornog tela za elektronske medije, kao i listu organizacija koje zajedno čine jedinstvenog ovlašćenog predlagača.

 Naglasila je da je potrebno da Odbor u skladu sa članom 11. stav 8. Zakona o elektronskim medijima obavi javni razgovor sa kandidatima za člana Saveta Regulatora.

 U nastavku sednice, članovima Odbora predstavili su se kandidati za člana Saveta Regulatora: Božidar Zečević i Stanko Crnobrnja.

 Božidar Zečević se u svom izlaganju fokusirao na javni govor koji se koristi na javnom medijskom servisu, kao i kod pružalaca medijskih usluga sa nacionalnom frekvencijom. S tim u vezi, predložio je uvođenje posebne takse za sve pružaoce medijskih usluga koji emituju neadekvatan govor.

Naglasio je da REM treba da utiče na povećanje proizvodnje igranog serijskog programa koji se koristi za javnu upotrebu.

 Stanko Crnobrnja je ukazao na potrebu izmene medijskih zakona. Konstatovao je da je na osnovu propisa koji su trenutno na snazi, moguće da strani državljani budu vlasnici medija u Srbiji, i da na taj način čine da vlasništvo tih medija bude netransparentno.

 Naglasio je da je zadatak Regulatora, na osnovu njihovih zakonskih ovlašćenja, da postavi ravnotežu između dva kablovska operatera u Republici Srbiji.

Istakao je da Regulator mora preduzeti odgovarajuće mere kako bi se zaustavilo propadanje lokalnih medija, i kako bi se na taj način pojačala pozicija domaće industrije.

 U diskusiji su učestvovali: Sandra Božić i Snežana Paunović.

 Sandra Božić osvrnula se na izlaganje Božidara Zečevića i precizirala da se neadekvatan govor o kojem je ovaj kandidat govorio, odnosi na celokupnu maloletnu populaciju.

 Dodala je da državne i privatne medijske kuće nisu ravnopravne po mnogim osnovama, kao i da je nedopustivo da kablovski operater bude istovremeno i vlasnik televizije, kao i da zakonskom regulativom ovaj problem mora da se reši.

 Snežana Paunović je istakla da je veoma značajno povećati udeo dečijih programa, kao i edukativnih emisija u televizijskom programu.

Apelovala je da se, kroz uvođenje specijalizovanih emisija, informiše javnost o medijkom tržištu i medijskom kapitalu u Republici Srbiji.

 Odbor je, većinom glasova (12 za, jedan nije glasao), za izvestioca Odbora na sednici Narodne skupštine odredio Sandru Božić, predsednika Odbora.

 Sednica je završena u 15,40 časova.

SEKRETAR PREDSEDNIK

 Dana Gak Sandra Božić